Kan denne fisken vinne president­valget i USA?
Eller får Joe Biden fortsette som president? Den amerikanske ekspresidenten Donald Trump har en tvillingbror i Akvariet i Bergen. Eller en tvillingfisk. – Synes du det ligner? – Ja, sier Thomas Østerhus til VG. Han er fagansvarlig for akvarier ved Akvariet i Bergen – og derfor helt riktig mann å ringe når man trenger en fiskeekspert. – Han er tøff med den kulen i panna. Jo større kul, jo bedre mann er han. Flinkere til å finne mat og passe på territoriet sitt. Han er en midasciklide – og Akvariet har kun én, forteller Østerhus.  Navnløs Så vidt VG kjenner til har ikke Donald Trout noen Joe Billfish å bryne seg på i Akvariet.  Det var en 11-åring som tipset VG om likheten. – Det er noen som har kommentert det av og til, forteller Østerhus. – Har han et navn? – Nei, akkurat han har ikke. – Vil dere kalle ham Donald? Eller Trump? – Hvis det er flere som påpeker at han ser sånn ut, så kan nok det bli et navn. – Kan han bli en god president i USA? – Ja, akkurat han kan nok det, sier Østerhus og ler. – Men kanskje ikke han Trump. VG har ikke forsøkt å få en kommentar fra fisken, siden fisker ikke kan snakke.  Vil du lese flere nyheter om presidentvalget i USA? Her finner du siste nytt om Donald Trump og Joe Biden.
Donald Trumps tvillingfisk finnes i Akvariet i Bergen. Fisken er en midasciklide uten navn. Fisken kan få navnet «Donald» eller «Trump» om flere påpeker likheten. Den menneskelige Donald Trump ligger an til å bli Republikanernes presidentkandidat til valget i november.